|  |
| --- |
| Kurzus kódja: FIL-201, FIL-202, FILD-201, FILD-202, FIL-356.X, FILD-356.X, FIL18- 402, FILD-402.X |
| Kurzus megnevezése: **Joseph Raz: The Morality of Freedom** |
| Kurzus megnevezése angolul: Joseph Raz: The Morality of Freedom |
| Kurzus előadója: Mráz Attila |

|  |
| --- |
| **Oktatás célja**:A kurzus során egy 20. századi politika-, erkölcs- és jogfilozófiai klasszikus, Joseph Raz *The Morality of Freedom* („MF”) c. könyvéből olvasunk részleteket. Ez a könyv az angol-amerikai normatív filozófia egyik legismertebb, legtöbbet tárgyalt műve. Egyfelől a liberalizmus egyik mára már kanonikus, rendszerszerű újragondolása, másfelől számos liberális politikafilozófia kritikája is. A kurzus célja, hogy e könyv főbb problémafelvetéseinek megismerése, belső összefüggéseinek rekonstruálása során a hallgatók áttekintést kapjanak a kortárs szabadelvű politikafilozófia néhány alapvető kérdésfelvetéséről, elméleti kihívásáról; másrészt, hogy a hallgatók képessé váljanak a liberalizmus különféle filozófiai irányzatainak megkülönböztetésére és azok filozófiai igényű kritikájára. A kurzus során az eredeti, angol nyelvű műből olvasunk részleteket, így lehetőség nyílik az angol szaknyelvi szövegértelmezési készségek fejlesztésére.Többek között az alábbi kérdésekkel fogunk foglalkozni:* Miért értékes a szabadság? Önmagában is értékes, vagy csak eszközként?
* Mitől lehet bárkinek is autoritása felettünk? Hogyan egyeztethető ez össze a szabadságunkkal?
* Kötelességünk-e a törvénynek engedelmeskedni? Ha igen, mikor és miért?
* Egy szabadelvű államnak lehet-e a feladata elősegíteni, hogy jó életünk legyen?Ha igen, ez hogyan egyeztethető össze az állam világnézeti semlegességével, az egyén szabadságával?
* A liberális filozófiának milyen iskolái léteznek, és ezek milyen elméleti kihívásokkal kell, hogy szembenézzenek?
* Mi az a perfekcionizmus?
* Mi az összefüggés a jogok és a kötelességek között?

A félév négy részre tagolódik. Az első, rövid bevezető részben a könyv fő kérdéseit tekintjük át. A második részben a politikai hatalom – és azon belül is az autoritás-gyakorlás – igazolhatóságának problémájával és Raz által kínált megoldással, annak korlátaival ismerkedünk meg. A harmadik rész fókuszában a szabadelvű államot meghatározó politikai alapelvek és ezek Raz általi értelmezése, kritikája áll: az állam semlegessége, az egyéni jogok és az ezekre épülő moralitás, valamint a szabadság és a jogok közötti igen szoros kapcsolat. Végül a negyedik részben Raz értékelméletével foglalkozunk: az értékek összemérhetetlensége és az erkölcsi pluralizmus tanával, valamint az autonómia és a szabadság értékével.A félév során alapvetően a kurzus fókuszában álló könyvből olvasunk részleteket. Ezt esetenként kiegészítik könnyebb angol nyelvű olvasmányok is. Nem cél az egész könyv végigolvasása: jellemzően alkalmanként egy-egy fejezetet tekintünk át. Ugyanakkor Raz rendszeralkotó filozófus, ezért arra törekszünk majd, hogy a kiválasztott részletek alapos megbeszélésével viszonylag teljeskörű képet kapjunk a könyvben alkotott rendszerről. A *Morality of Freedom* politika-, erkölcs- és jogfilozófiai alapkérdéseket tárgyal, de a kurzus során feltárjuk a benne kifejtett elmélet(ek) alkalmazott, gyakorlati jelentőségét is.A kurzus érdekes lehet politikai- vagy társadalomfilozófiai, erkölcsfilozófiai, alkalmazott erkölcstani, érdeklődésű hallgatók számára is. De akik az elméleti filozófia – főként ismeretelmélet, metafizika – és a gyakorlati filozófia határterületei iránt érdeklődnek – pl. értékelmélettel, episztemikus autoritással foglalkoznának – , szintén profitálhatnak a kurzusból. Éppígy azok is, akik egyszerűen csak szeretnének valamilyen átfogó képet kapni a szabadelvű (liberális) filozófia kihívásairól – vagy éppen szeretnék kipróbálni, milyen együtt értelmezni, elmélyedni egy meghatározó jelentőségű angol nyelvű filozófiai műben, amelynek eredményeire, kritikájára oly sok kortárs filozófiai elmélet épül. |

|  |
| --- |
| **Tantárgy tartalma**: Az olvasmányok részben a kurzus Canvas oldalán lesznek elérhetőek, részben pedig az első kurzusalkalommal ismertetett módokon. A kurzus fő olvasmányára MF-ként utalok, ami a következő kötetet jelöli:Joseph Raz (1986). *The Morality of Freedom*. Oxford: Clarendon Press.Ez a könyv budapesti könyvtárakban is széles körben elérhető. Célszerű a fenti kiadást használni, hogy oldalszámok alapján mindenki el tudjon igazodni a szövegben és értse a többiek oldalszám-utalásait.**Az adott alkalomra olvasandó szöveget mindenki hozza magával az órákra (az *összes* órára, az adott alkalomra szánt részletet) – papíralapon vagy elektronikus formában, ahogy kényelmesebb!**Néhány ajánlott általános, bevezető, kontextualizáló olvasmány:* Győrfi Tamás (1999). Joseph Raz. In: Szabó Miklós (szerk.): *Fejezetek a jogbölcseleti gondolkodás történetéből*. Miskolc: Bíbor.
* Jeremy Waldron (2022). [Philosophy’s gentle giant: Why Joseph Raz was one of the most important theorists of our age](https://www.newstatesman.com/ideas/2022/05/philosophys-gentle-giant). *The New Statesman*, 12 October 2023.
* Robert P. George (2022). [Joseph Raz: Philosopher of Freedom](https://www.thepublicdiscourse.com/2022/06/83065/). *Public Discourse*, 28 June 2022.
* Stephen Wall (2022). [The legacy of Joseph Raz](https://iai.tv/articles/the-legacy-of-joseph-raz-auid-2135). *The Institute of Art and Ideas,* 17 May 2022.

**I. Bevezetés, problémafelvetések****Bevezetés: A liberális politika- és erkölcsfilozófia néhány meghatározó kihívása**Érdemi kérdések: Mitől értékes a szabadság? Mit jelent, hogy „individualista” egy erkölcselmélet, és a szabadelvű elméletek szükségképpen individualisták-e? Van-e sajátosan politikai erkölcselmélet, vagy pedig az erkölcs általános elveit alkalmazva kell politikai filozófiát alkotni? Mi az összefüggés a szabadság és a szabadságjogok között?Történeti, kontextualizáló kérdések: Milyen filozófiai megközelítések léteznek, léteztek, amelyeket „liberálisnak” nevezhetünk, és miért? A Raz-féle megközelítés elsősorban mely más megközelítések kritikája?*Olvasmány*:MF, Ch. 1: The Problem of Political Freedom.**II. Hatalom, autoritás és szabadság****Hatalom és erkölcsi indokok**A hatalom jelentései és az autoritás mint hatalom. Az autoritás és a tartalom-függetlenség követelménye: az autoritásnak engedelmeskednünk kell, bármit is ír elő? A politikai kötelesség természete és terjedelme; a polgári engedetlenség és az autoritás problémája. Erkölcsi indokok és (gyakorlati) autoritás.*Olvasmány*:MF, Ch. 2: Authority and reason.**Mit jelent az igazolt autoritás?**Az autoritás fogalma; episztemikus vs. gyakorlati autoritás és ezek összefüggései. Az egyéni ítéletalkotás alárendelése; engedelmesség és az autoritás tisztelete.Történeti, kontextualizáló kérdések: Milyen más autoritás-igazolási kísérletek léteznek, melyekéhez hasonlít Raz megközelítése, és melyektől tér el, miben?*Olvasmány*:MF, Ch. 3: The Justification of Authority.**Az állam autoritása**Ha a fentiek jelentik az autoritás igazolását, van-e, egyáltalán lehet-e az államnak igazolt autoritása? Az ún. normál igazolási tézis (NJT). A beleegyezés jelentősége az állam autoritásának igazolása során. Az államnál kisebb és nagyobb intézmények autoritása: közigazgatási és bírói szervek autoritása az államon belül, nemzetközi intézmények autoritása. A legitimitás, autoritás, és igazságosság viszonya az állam igazolásában.Történeti, kontextualizáló kérdések: Mi az, ami az állam létével kapcsolatban igazolásra szorul, ha nem az autoritása? Azaz: milyen más, erkölcsileg problematikus sajátosságokkal bír az államhatalom (az autoritáson túl), amely erkölcsi igazolást kíván? És milyen értékeket fenyegethet az állam autoritása?*Olvasmány*:MF, Ch. 4: The Authority of States.**III. A szabadelvű állam alapelvei****Az állam semlegessége**Mit jelent az állam semlegessége? Perfekcionizmus, paternalizmus, pluralizmus, semlegesség. A kortárs liberális filozófia két meghatározó iránya: anti-perfekcionista politikai liberalizmus (Rawls) vs. perfekcionista liberalizmus (Raz).Történeti, kontextualizáló kérdések: Kik történetileg a meghatározó, perfekcionista politikafilozófusok? És kik anti-perfekcionisták? *Olvasmány*:MF, Ch. 5: Neutral Political Concern.**A jogok természete**Mi az, hogy valakinek joga van valamihez? A jogok érdek-elmélete; jog, érdek és kötelesség összefüggései. Jog és kötelesség: melyik vezethető le a másikból?Történeti, kontextualizáló kérdések: Más deontológiai elméletek szerint milyen viszonyban állnak egymással az érdekek és a kötelességek? Mi a kötelességek és mi a jogok forrása más deontológiai elméletek hívei szerint?*Olvasmány*:MF, Ch. 7: The Nature of Rights.**Jogias erkölcs;** **jogok és szabadság**Van-e erkölcsi jog a szabadsághoz? Ha nincsenek alapvető erkölcsi jogok, akkor hogyan értelmezhetjük az alapvető alkotmányos és emberi jogokat, ha nem úgy, mint ezek jogi megfelelőiként?*Olvasmány*:MF, Ch. 8: Rights-Based MoralitiesMF, Ch. 10: Liberty and Rights**IV. A szabadság értéke; Raz liberális értékelmélete****Jólét, autonómia**A jólét fogalma, jólét és érdekek, jólét és erkölcs összefüggései.Történeti, kontextualizáló kérdések: Milyen más jólét-felfogásokat ismer Raz-én kívül?*Olvasmány*:MF, Ch. 12: Personal Well-Being – ezen belül **csak** a 12.1 (Personal Goods), 12.2. (Well-Being and Self-Interest), 12.6 (The Inseparability of Morals and Well-Being) alfejezetek.**Összemérhetetlenség és erkölcsi pluralizmus**Raz liberális perfekcionista értékelmélete; mit jelent az értékek összemérhetetlensége, és mi a jelentősége?; az értékpluralizmus jelentése az az értékek összemérhetetlenségéhez fűződő kapcsolata; erkölcsi dilemmák és értékpluralizmus.Történeti, kontextualizáló kérdések: Ismer-e más erkölcsi pluralista gondolkodókat? Milyen meghatározó elméletalkotók vallanak erkölcsi monista (anti-pluralista) elveket? *Olvasmányok*:MF, Ch. 13: Incommensurability – ezen belül **csak** a 13.1 (The Concept), 13.2 (Incommensurability and Rough Equality) és 13.7 (Moral Dilemmas) alfejezetek.MF, Ch. 14: Autonomy and Pluralism – ezen belül **csak** a 14.3 (The Value of Autonomy) és 14.4. (Value Pluralism) alfejezetek.**Szabadság és autonómia**A kárelv tartalma és jelentősége a szabadelvű politikai filozófiában; a kárelv meghaladása; J. S. Mill vs. J. Raz liberalizmusai; a szabadság és az autonómia közötti különbség és összefüggés; tolerancia.*Olvasmány*:MF, Ch. 15: Freedom and Autonomy. |

|  |
| --- |
| **Számonkérési és értékelési rendszere**:1. Rendszeres, **aktív, felkészült** – azaz a szöveg előzetes elolvasására épülő – **órai részvétel**; rövid óraközi feladatok. A nem értett vagy nehezen értett szövegrészekre, fogalmakra, érvekre történő rákérdezés is aktív órai részvételnek számít, és minden résztvevő tanulási folyamatát segíti.2. a) **Házi dolgozat** írása és benyújtása, 1200 szó terjedelemben – ez kb. 4 oldalnyi szöveg (1,5-es sortáv, Times 12pt). (Filozófia MA hallgatóknak 2000 szó terjedelemben.) A dolgozathoz az oktató legalább két témát ajánl, amelyek közül legalább az egyik valamilyen konkrét, valós vagy hipotetikus eset, gyakorlati probléma elemzése a kurzuson átvett olvasmányok és filozófiai szempontok alapján. A hallgató ezek körül is választhat; ebben az esetben nem szükséges (de természetesen lehetséges) előzetes konzultáció a dolgozat benyújtása előtt. Más témát is lehet választani az ajánlottakon kívül: ebben az esetben az oktató jóváhagyása szükséges; a témaötletekről a félév során bármikor lehet konzultálni az oktatóval, de legkésőbb a dolgozat benyújtási határideje előtt egy héttel.A dolgozat benyújtásának határideje az utolsó kurzusalkalom napjának vége (éjfél). A dolgozatot a Canvas e-learning rendszerben kell benyújtani.b) Az alapképzésben résztvevő hallgatók **kiválthatják a dolgozatot** egy **10 (tíz) perces prezentáció**val, amelyben Raz elméletének alkalmazására tesznek kísérletet. Az alkalmazás azt jelenti, hogy a prezentáció egy, a kurzus olvasmányai között tárgyalt elméleti probléma konkrét, gyakorlati tétjét mutatja be: például egy politikai vagy erkölcsi problémát elemez Raz szemszögéből. A prezentáció tehát nem csak összefoglal, hanem értelmez, továbbgondol egy filozófiai problémát – és egyben vitaindító kérdéseket is feltesz. Másképp: az alkalmazás nem „egyirányú”, az elmélettől az alkalmazás felé, hanem az a célja, hogy magáról az alkalmazandó elméletről is tanuljunk valamit, esetleg kritizáljuk az alkalmazás segítségével. A prezentációt vita követi: beágyazódik az óra szerkezetébe, nem pedig elszigetelt időtöltés, amelynek a többiek puszta elszenvedői. |

|  |
| --- |
| **Előzetes irodalom:** ld. a tematikánál feljebb.  |